Lögreglan í Vestmannaeyjum hefur hafið rannsókn á máli skipstjórans sem sigldi Herjólfi um jólin eftir að réttindi hans runnu út. Þótt stjórn Herjólfs telji málið grafalvarlegt fær skipstjórinn annað tækifæri, til að bæta fyrir misgjörðir sínar segir framkvæmdastjóri.
Tryggvi Ólafsson lögreglufulltrúi hjá embætti lögreglustjórans í Vestmannaeyjum staðfestir að þar sé hafin rannsókn á málinu. Hann segir að í málum sem þessum hefði kæra átt að koma frá Landhelgisgæslu en það stöðvi lögregluna ekki við að rannsaka málið. Tryggvi segir að lögreglan hafi beðið um skipsbók Herjólfs og fengið upplýsingar frá Landhelgisgæslunni um lögskráningu sjómanna á skipinu. Hann segir að rannsóknin eigi ekki að taka langan tíma og að málið verði síðan sent ákærusviði embættisins.
Atvinnuréttindi skipstjórans runnu út í desember og Samgöngustofa lét hann vita með tölvupósti að svo væri. Hann var því án löggildra réttinda þegar hann sigldi Herjólfi 10 síðustu daga desembermánaðar. Hjá Samgöngustofu fengust þær upplýsingar að það sé skipstjórans sjálfs að endurnýja réttindin og fylgjast með hvort þau séu í gildi. Þar á bæ hafa menn gefið svigrúm vegna faraldursins til að afla allra gagna m.a. læknisvottorða. Sá tími er þó venjulega mjög knappur.
Hörður Orri Grettisson framkvæmdastjóri Herjólfs ohf. segir málið grafalvarlegt. Stjórn fyrirtækisins hafi gefið sér góðan tíma til að fara yfir það og meðal annars leitað álits lögfræðinga fyrirtækisins ásamt því að ráðfæra sig við félag skipstjórnarmanna. Hörður segir að málið hafi strax verið tilkynnt til Vegagerðarinnar, sem er eigandi skipsins, þótt annað hafi komið fram. Hann segir að skipstjórinn, sem sjálfur tilkynnti brot sín þar til bærum yfirvöldum, hafi starfið hjá fyrirtækinu, á Herjólfi, í 20 ár. Hann hafi fengið áminningu og verið lækkaður í tign.
Þrátt fyrir það dómgreindarleysi og þann trúnaðarbrest sem átti sér stað, að hafa gerst sekur um þessa alvarlegu hluti finnst okkur að hann eigi að fá annað tækifæri og bæta fyrir misgjörðir sínar, segir Hörður Orri framkvæmdastjóri Herjólfs ohf.

Lögreglan í Vestmannaeyjum rannsakar mál skipstjórans sem sigldi Herjólfi án atvinnuréttinda í síðasta mánuði. Framkvæmdastjóri fyrirtækisins segir að hann fái annað tækifæri til að bæta fyrir dómgreindarleysi og trúnaðarbrest.